《筼筜万个黄雀每栖息其上一昔风雨飒至忽闻有杀声呼童视之乃鼩啮也故为之赋黄头雀》
宋代·李自中

黄头雀，觜交交，尾倬倬，突然散去云路邈。东村四面禾黍稠，欲去未去惊呼俦。

牛羊上山鸡犬睡，翩跹蹙步来相求。日斜深堑有罗网，投宿青冥依筱荡。

沙鸣羊角转峥嵘，蹴踏虬枝犹倔强。谁知檐去息尔躯，夜半沥血逢精鼩。

唇焦舌烂救不得，一缕性命才须臾。君不见螳螂捕蝉上高树，企足昂头忘反顾。

人生吞噬更可怜，腊月未穷谁悔悟。

作者简介：李自中，字文仲，南城（今属江西）人。宁宗嘉定间曾极贬道州，有诗送行。有《秋崖吟稿》，已佚。事见《江西诗徵》卷二二。今录诗七首。